Янко Хромиш

**Янко Хромиш** („Бачи Горки“) (*22. октобер 1901—†24. юний 1966), поета-селян, активист КПСЮР/КНСЮР, политични дїяч под час и безпостредно по законченю Другей шветовей войни.

## Биоґрафия

Янко Хромиш ше народзел 22. октобра 1901. року у Дюрдьове. Ту закончел основну школу и постал землєдїлец. Медзитим, у першим планє му була кнїжка и наука. Бул оженєти зоз Серафину Корпаш, зоз котру мал трох синох, Михала, Янка и Якима. После трецого дзецка супруга му умарла, та ше знова оженєл зоз Наталию Сабо-Дайкову.

Медзи людзми у валалє Хромиш бул познати як „филозоф“, т.є. начитана особа. За тедишнї час мал богату библиотеку, у котрей були кнїжки з белетристики и зоз филозофскей литератури (Кант, Геґел, Маркс,Енґелс, Ленїн, питаґорейци, Фоєрбах и др.). З белетристики читал Шекспира, Горкого, Достоєвского. Спочатку Янко Хромиш ше дружел зоз тедишнїм дюрдьовским парохом Мирком Боїчом, алє трицетих рокох, кед основани Културно-просвитни союз югославянских Русинох (КПСЮР), вони постали тварди процивнїки, бо ше Хромиш опредзелєл за КПСЮР („заряшох“), а Боїч бул за Руске народне просвитне дружтво (РНПД, „просвиташох“).

Свойо литературни роботи Янко Хромиш обявйовал у новинох *Заря*, *Русска заря*, *Календар Русскей зарї*, а обявена му и окремна кнїжка под насловом *Квиток младосци*, у котрей позберани його писнї, старостовство и дружбовство.

Як видно з наведзеней филозофскей литератури, Хромишови уж од младосци були блїзки социялистични идеї и марксистича филозофия и вон пошвидко, на основу своїх прешвеченьох, постал член илеґалней Комунистичней партиї Югославиї (1925) и аґитовал за єй политику. После 1941. року, кед Бачку окупировало мадярске фашистичне войско, Янко Хромиш бул загарештовани и мучени. Пред конєц войни бул одведзени до лаґру у Вацу, алє лагер пошвидко ошлєбодзела Червена армия, та ше врацел до свойого валалу, котри тиж бул ошлєбодзени. Ту бул меновани за предсидателя Месного народноошлєбодительного одбору Дюрдьова, а после 1948. року, кед  принєшена Резолиция Информбироа, Янка Хромиша и його сина Янка осудзели и одведли на Голи оток, одкаль ше врацел после штирох рокох, хори. Од теди ше вон престал занїмац зоз политику и литературу.

Янко Хромиш  умар 24. юния 1966. року у Дюрдьове и там є поховани.

## Литература

* Др Юлиян Тамаш: *История рускей литератури,* Завод за уџбенике и наставна средства – Београд, 1997, б. 130-132 и 624-626.
*  
* Янко Хромиш: *Квиток младосци, собрани писнї и старостовство зоз дружбовством;* видає КНСЮР, Нови Сад, 1939.
*  
* Др Й. Шарик: *Квиток младосци (приказ),* *Руски народни календар Заря*, 1940, б. 126.
* 
* Ю. Тамаш: *Поет и публициста Янко Хромиш – Бачи Горки,* есей, *Литературне слово* ч. 5-6, б. 1.
*  
* Серафина Макаї: Рецензия „Ерато над Куцуром/Коцуром“ 8, 2005, *Янко Хромиш, Квиток младосци (популарне виданє),* *Studia Ruthenica*, Дружтво за руски язик, литературу и културу, ч. 11, 2007, б. 185-184.
*  
* Владимир Сабо-Дайко: *Рецензия на Хромишов „Квиток младосци“,* *Studia Ruthenica*, Дружтво за руски язик, литературу и културу, ч. 11, 2006, б. 187.

## Вонкашнї вязи

* Янко Сопка:  ''Хто и цо є Янко Хромиш;'' *Руски новини* ч. 10(481), Дяково, 8. марец 1935, бок 3.
* 
* Амалия Хромиш:  ''Здогадованє,'' *Studia Ruthenica*, Дружтво за руски язик, литературу и културу, ч. 12, 2007, б. 159-161.

Катеґория:Руснаци у Сербиї
Катеґория:Дюрдьовчанє
Катеґория:Поета
Катеґория:Активисти КПСЮР
Катеґория:Дружтвено-политични активисти
Катеґория:ИБ-овци
Катеґория:22. октобер
Катеґория:Народзени 1901
Катеґория:24. юний
Катеґория:Умарли 1966